Broj: 711-I-1001-P-174-20/21-08-19

Zagreb, 14. svibnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatjane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“, broj 26/11., 12/12., 126/12., 48/13. i 57/15, u daljnjem tekstu: ZSSI), **u predmetu dužnosnika Marka Pavića, zastupnika u Hrvatskom saboru,** pokrenutom Odlukom Povjerenstva broj: 711-I-152-P-174-20/21-04-19 od 15. siječnja 2021.g.,na 126. sjednici, održanoj 14. svibnja 2021.g., donosi sljedeću:

**ODLUKU**

1. **Kupnjom darova u ime Ministarstva regionalnog razvoja i fondova Europske unije, u ukupnom iznosu od 7.071,00 kuna, karticom osobnog računa dužnosnika unatoč činjenici da je dužnosniku dodijeljena službena kartica te potom traženjem refundacije navedenog iznosa od strane istog Ministarstva, dužnosnik Marko Pavić, zastupnik u Hrvatskom saboru i ministar regionalnoga razvoja i fondova Europske unije do 21. srpnja 2020.g., počinio je povredu članka 7. točke c) ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Marku Paviću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u iznosu od 5.000,00 kn, koja će se izvršiti u 5 jednakih uzastopnih mjesečnih obroka, svaki u pojedinačnom iznosu od 1.000,00 kn.**

Obrazloženje

Povjerenstvo je na 111. sjednici, održanoj 15. siječnja 2021.g., pokrenulo postupak za odlučivanje o sukobu interesa protiv dužnosnika Marka Pavića, zastupnika u Hrvatskom saboru iministra regionalnoga razvoja i fondova Europske unije do 21. srpnja 2020.g. zbog moguće povrede članka 7. točke c) ZSSI-a, a koja proizlazi iz okolnosti kupnje darova u ime Ministarstva regionalnog razvoja i fondova Europske unije ( u daljnjem tekstu Ministarstva) u iznosu 7.071,00 kuna karticom osobnog računa i potom traženja refundacije navedenog iznosa od strane istog Ministarstva u kojem je dužnosnik obnašao dužnost ministra.

Na odluku o pokretanju postupka dužnosnik se očitovao dana 16. veljače 2021.g. u bitnom navodeći da u je navedenom razdoblju kada su kupljeni predmeti u ime Ministarstva, točnije 13. i 14. srpnja 2020. godine, obnašao dužnost ministra regionalnoga razvoja i fondova Europske unije te smo dva tjedna prije, točnije 1. srpnja 2020. godine, završilo je šestomjesečno hrvatsko predsjedanje Vijećem EU-a. Nadalje, dužnosnik navodi da s obzirom da je u prvoj polovici 2020. godine Republika Hrvatska po prvi puta u svojoj povijesti predsjedala Vijećem EU-a bila je to važna i jedinstvena prigoda za promociju i osnaživanje položaja Republike Hrvatske u Europskoj komisiji i Europskom parlamentu, ali i svih tijela državne uprave koja su zadužena za obavljanje EU poslova te je Ministarstvo završetkom Hrvatskog predsjedanja Vijećem EU-a privelo je kraju vrlo važnu i kompleksnu dionicu pregovaranja s Europskom komisijom o kohezijskim sredstvima u okviru nove višegodišnje financijske omotnice 2021. do 2027., (između ostalog i normativni paket koji je podloga za horizontalno uređenje pravila i postupaka korištenja EU fondova na razini svih država članica EU u razdoblju 2021. - 2027.) koja je dodatno dobila na važnosti u krizi izazvanoj pandemijom Covid-19 te razornim potresom koji je pogodio grad Zagreb, Zagrebačku i Krapinsko-zagorsku županiju. Dužnosnik navodi da je plan njegova ministarstva za predsjedanje bio je vrlo ambiciozan i sastojao se od brojnih konferencija i promotivnih aktivnosti u Zagrebu i Bruxellesu koje su unatoč opsežnim višemjesečnim pripremama uoči predsjedanja u suradnji s kolegama u Bruxellesu najvećim dijelom na kraju morale biti održane virtualno i uz mnoštvo video i telefonskih kontakata te elektronskom korenspondencijom zbog pandemije Covid-19. Navodi i da je za događanja koja su se trebala održati u Zagrebu ministrima i ostalim sudionicima iz 27 zemalja članica te predstavnicima Europske komisije i Europskog parlamenta planirano pripremiti protokolarne poklone jer je to dobra diplomatska praksa i običaj koji su njegovale i sve druge zemlje članice koje su predsjedale Vijećem EU-a prije Republike Hrvatske. Dužnosnik navodi da s obzirom da su sva promotivna događanja u Zagrebu i Bruxellesu, s iznimkom jednoga, odgođena zbog situacije s pandemijom virusa Covid -19, a konferencije su održane virtualno, on je zadužio Kabinet da pripremi listu ministara svih 27 država članica te predstavnika visoke razine Europske komisije i Europskog parlamenta s kojima smo održavali predsjedanje kako bi im poštom ili preko kolega koji putuju za Bruxelles poslali protokolarne poklone. Dužnosnik navodi da se lista sastojala od 38 imena kojima su protokolarni pokloni poslani poštom u kutijama. Kutije su zapakirane u njegovom Kabinetu i zatim poslane putem Pisarnice Ministarstva poštom, za što postoje dokazi u Pisarnici Ministarstva. Dužnosnik isto tako navodi da prvotno nije bio predviđen dio protokolarnih poklona namijenjen i kontaktima u Europskoj komisiji i Europskom parlamentu na nižoj razini od ministarske s kojima su mjesecima prije predsjedanja radili na pripremama kao i tijekom samoga predsjedanja kroz formalne i neformalne kontakte, te su ti pokloni navedeni u okviru iznosa od 7.071,00 kuna, što je trebalo dodatno kupiti u ime ministarstva. Dužnosnik ističe kako budući da je taj dio protokolarnih poklona htio poslati u isto vrijeme kada se šalju i pokloni u kutijama ministrima i visokim dužnosnicima, te kako je predsjedanje završilo uz sve primopredajne aktivnosti tijekom mjeseca lipnja 2020., a 5. srpnja održani su i redovni Parlamentarni izbori, radilo se već o razdoblju samoga kraja mandata. Stoga je kako bi ubrzao proceduru kupovine i slanja odlučio neposredno kupiti te poklone. Dužnosnik ističe kako mu navedeno nije predstavljalo problem niti je to smatrao spornim zbog činjenice da je ministar. Za kupnju je koristio osobnu karticu jer nije koristio službenu karticu na svoje ime niti ju je zatražio po dolasku u Ministarstvo. Nakon obavljene kupovine, a s obzirom da su to bili protokolarni pokloni koji su trebali biti poslani u ime Ministarstva, a ne privatno u njegovo osobno ime, ističe da je zatražio da mu se taj iznos refundira. Dužnosnik navodi da nakon što je objavom članka na portalu Telegram napravljen cijeli slučaj od činjenice da je osobnom karticom platio službene protokolarne poklone i zatražio da mu se iznos od 7.071,00 kuna refundira, a kako bih izbjegao daljnje blaćenje i ponižavanje po medijima te iskrivljavanje njegove namjere, odlučio je bez odgode cijeli iznos vratiti na račun Ministarstva i sam financirati taj dio protokolarnih poklona, iako su bili u ime Ministarstva, a ne njegovo osobno jer ni u primisli nije imao nečasne namjere, a kamoli tražiti nezakonitu isplatu ili još strašnije oštetiti državni proračun. Nadalje, dužnosnik navodi da smatra da znanje pravne osobe za sebe u odnosu na možebitno upućivanje na potencijalni sukob interesa čelnika (dužnosnika) te iste pravne osobe, ne može biti znak koji upućuje na zlouporabu posebnih prava dužnosnika, što u ovom slučaju zaista i nije. Ističe kako presumpcija kojom se Povjerenstvo vodilo prilikom odlučivanja o pokretanju postupka kroz iskaz Ministarstva kao pravne osobe koja bi moglo ili trebalo imati zasebnih ili dodatnih saznanja u odnosu na njega kao čelnika i predstavnika toga istoga Ministarstva smatra da nije indikativna ni odlučna iz razloga što je najmanje osobno kao čelnik tog istog tijela bio upoznat s ulogom, svrhom i namjenom kupljenih predmeta u protokolarne svrhe, što de facto otklanja korelaciju upućivanja o neupoznatosti Ministarstva o čemu se nažalost u ranijoj fazi prilikom odlučivanja o pokretanju postupka nije mogao očitovati. Zaključno, nastavno na sve navedeno, dužnosnik smatra kako je postupao u vidu poštivanja uobičajenih uzanci suradnje i uobičajene prakse ophođenja u protokolarnom smislu te nisam povrijedio načela djelovanja njega kao dužnosnika i čelnika Ministarstva. Dužnosnik ističe i kako nikakvog nečasnog djelovanja niti njegovih namjera nije bilo osim onoga što je redovna diplomatsko - protokolarna praksa oko uručivanja poklona, a njegovo naknadno postupanje oko uplate cjelokupnog “spornog” iznosa iskaz su njegove odgovornosti i svijesti o mogućem javnom dojmu te stupnju prouzročenih posljedica kojih nema osim njegove vlastite diskreditacije temeljem objavljenih neprovjerenih insinuacija što je dovoljno upozorenje na modus javnog djelovanja koje može biti narušeno zbog tehnike nabave - plaćanje osobnom karticom umjesto službenom. Dužnosnik navodi da je svoju dužnost ministra u svakom trenutku obavljao časno, na pravičan, nepristran i pošten način, čuvajući integritet institucije koju je vodio, kao i vlastiti integritet u cilju općeg javnog djelovanja i promicanja interesa i probitka Republike Hrvatske i svih njezinih građana.

Temeljem navoda iznesenih u očitovanju dužnosnika Povjerenstvo je od Ministarstva zatražilo podatke o listi od 38 imena ministara država članica Europske unije kao i visokih predstavnika Europske Komisije i Parlamenta kojima su navedeni darovi poslani kao i podatak je li Ministarstvo imalo saznanja kojim osobama su pokloni kupljeni iznosom od 7.071,00 kuna trebali biti/bili poslani, je li o namjeri kupnje i slanja darova bio obaviješten Kabinet Ministra te jesu li navedeni darovi poslani, a ukoliko nisu koji je tome razlog.

Isto tako, Povjerenstvo je od Ministarstva zatražilo i podatak je li dužnosniku Marku Paviću za vrijeme njegova mandata ministra u Ministarstvu bila dodijeljena službena kartica te ukoliko nije koji je tome razlog.

Ministarstvo je odgovorilo na traženje Povjerenstva dopisom KLASA: 406-01/20-02/4, URBROJ: 538-02-3-3/38-21-4 od 15. travnja 2021.g. dostavljajući sljedeće dokumente:

Narudžbenicu broj 000437/2020 od 15. srpnja 2020. godine za kupnju 39 kutija za slanje protokolarnih poklona ministrima i predstavnicima Europske unije, Europske komisije i Europskog parlamenta, predračun broj 2020-01-2014 društva Radoform d.o.o., od 15. srpnja 2020. godine za kupnju 39 kutija za slanje pošiljki/protokolarnih poklona, popis 38 primatelja pošiljki, presliku prijamne knjige-list od 23. srpnja2020. godine s popisom 38 primatelj a pošiljki, narudžbenicu broj 000265/2020 od 17.03.2020. godine za kupnju 100 primjeraka magazina na hrvatskom jeziku „Hrvati koji su mijenjali svijet“, zahtjev za nabavu od 17.03.2020. godine, odobrenje isplate od 07.05.2020. godine, račun broj 456-VECL-2 od 28.04.2020. godine, zahtjev za plaćanje broj 326217 od 13.05.2020, potvrda o zaprimljenoj uplati od 20.05.2020. godine, narudžbenicu broj 000300/2020 od 03. travnja 2020. godine za kupnju promidžbenog materijala, okvirni sporazum broj 5/2018 za izvršenje usluge nabave i tiska promotivnih materijala i dizajna materijala i pripreme za tisak, Grupa 1, temeljem kojeg je izdana narudžbenica 000300/2020, ugovor o izvršenju usluge nabave i tiska promotivnih materijala i dizajna materijala i pripreme za tisak, Grupa 1, broj: 04-C-UR-0658/19-90, temeljem kojeg je izdana narudžbenica 000300/2020, račun društva Grafiti Becker d.o.o. od 21.04.2020., zahtjev za plaćanje od 20.05.2020. godine na iznos od 399.937,50 kuna, potvrdu o zaprimljenoj uplati od 21.05.2020. godine na iznos od 399.937,50 kuna, odobrenje isplate od 11.05.2020. godine na iznos od 399.937,50 kuna, zahtjev za plaćanje od 06.07.2020. godine na iznos od 426.806,25 kuna, potvrdu o zaprimljenoj uplati od 10.07.2020. godine na iznos od 426.806,25 kuna, odobrenje isplate od 02.07.2020. godine na iznos od 426.806,25 kuna, račun društva Grafiti Becker d.o.o., broj 1174/P1/2/2020 od 25.06.2020., ugovor o kupnji protokolarnih poklona za visoke uzvanike na informativno- edukativnim događajima o EU fondovima tijekom 2020. godine, odobrenje isplate od 03.06.2020. godine, račun broj 268/VPO1/2020. od 20.04.2020. godine, račun broj 268/VPO1/2020. od 20.04.2020. godine, otpremnicu broj OTP20-0176, zahtjev za plaćanje broj 2000062780 od 12.06.2020. godine i potvrdu o zaprimljenoj uplati od 15.06.2020. godine.

U predmetnom očitovanju Ministarstva navodi se da su svi promidžbeni materijali i protokolarni pokloni kupljeni za različite namjene, te je samo dio od nabavljene robe bio poslan kao protokolarni poklon u paketima upućenim ministrima i predstavnicima članica Europske unije, Europske komisije i Europskog parlamenta. U odnosu na podatke je li dužnosniku Marku Paviću za vrijeme mandata ministra u Ministarstvu bila dodijeljena službena kartica, Ministarstvo se očitovalo da dužnosnik kreditu karticu preuzeo dana 31. srpnja 2019. godine, te je istu koristio do 22. srpnja 2020. godine, kada je službena kartica otkazana i fizički uništena, te vraćena izdavatelju Zagrebačkoj banci d.d. U prilog navedenom dostavljeni su potvrda primitka Business MasterCard kartice od 31.07.2019., pristupnica za Business MasterCard karticu, zahtjev za izdavanje Business MasterCard kartice od 29.07.2019. i zahtjev za otkazivanje Business MasterCard kartice od 22.07.2020.

U ranijem tijeku postupka Povjerenstvo je radi utvrđivanja relevantnih činjenica od Ministarstva zatražilo podatak o tome je li dužnosnik Marko Pavić u razdoblju u kojem je obnašao dužnost ministra Ministarstva zatražio od predmetnog ministarstva refundaciju troškova nastalih dana 13. i 14. srpnja 2020.g. te ukoliko jest o kojem iznosu se radilo, na koje točno predmete ili usluge je navedeni iznos utrošen, po čijem nalogu te za koga poimenično su navedeni predmeti ili usluge kupljeni.

 Ministarstvo je Povjerenstvu odgovorilo dana 28. kolovoza 2020.g. dopisom KLASA: 401-06/20-01/2, URBROJ: 538-02-1-2-2/420-20-96 navodeći da je gospodin ……. ……, ovlašten za obavljanje poslova glavnog tajnika pismenim dopisima zatražio refundaciju troškova na tekući račun ministra mr.sc. Marka Pavića i to za račune: Muller trgovina Zagreb d.o.o. broj računa 4981-0008108, iznos 1.213,00 kuna, Muller trgovina Zagreb d.o.o., broj računa 4972-0038031, iznos 1.595,70 kuna, Vrutak d.o.o., broj računa 154189/T001/1, iznos 2.542,89 kuna i Lotos trgovina d.o.o., broj računa 229-06-91241, iznos od 1.720,00 kuna što ukupno iznosi 7.071,59 kuna. Ministarstvo nadalje navodi kako je navedena refundacija izvršena na tekući račun Marka Pavića dana 16. srpnja 2020.g., a da je isti dana 24. srpnja 2020.g. navedeni iznos u cijelosti vratio na račun Ministarstva. Nadalje, Ministarstvo je odgovorilo kako ne raspolaže podacima po čijem nalogu je navedeni iznos utrošen kao ni za koga su navedeni predmeti/usluge kupljeni, dok je podatak o kupljenim predmetima vidljiv iz samih računa koji su, uz zahtjev za refundaciju troškova, karticu osoba te izvadak o promjenama i stanju na transakcijskom računu, dostavljeni u prilogu dopisa.

 Uvidom u dostavljene račune Povjerenstvo je utvrdilo kako je dana 13. srpnja 2020.g. u trgovini Muller kupljen jedan Hugo Boss deodorant, dvije Hugo Boss eau de toilette i jedna vrećica u ukupnom iznosu od 1.213,00 kuna. Istog dana u Muller trgovini kupljen je Calvin Klein eau de toilette te dva Calvin Klein Eternity muška parfema u ukupnom iznosu 1.595,70 kuna. Nadalje, dana 14. srpnja 2020.g. dužnosnik je u trgovini Vrutak kupio 18 butelja vina Traminac, 6 butelja vina Dingač i 12 butelja vina Postup Dingač u ukupnom iznosu od 2.705,46 kuna te je u trgovini Staccato Porsche Design kupio kemijsku olovku marke Hugo Boss, roler olovku marke Pure Cloud i četiri komada refila za olovku Hugo Boss u ukupnom iznosu od 1.376,00 kuna. Navedeni računi plaćeni su PBZ Visa karticom, a kao kupac na računima navedeno je Ministarstvo regionalnog razvoja i fondova Europske unije.

 Uvidom u zahtjeve za refundacijom troškova Povjerenstvo je utvrdilo da je osoba ovlaštena za obavljanje poslova glavnog tajnika ministarstva Upravi za financije i informacijsko-telekomunikacijske sustave, Sektor za financijsko planiranje, upravljanje troškovima i kontrolu zatražila refundaciju troškova na tekući račun ministra mr.sc. Marka Pavića i to troškova navedenih na računu Muller trgovina Zagreb d.o.o. broj računa 4981-0008108, iznos 1.213,00 kuna, Muller trgovina Zagreb d.o.o., broj računa 4972-0038031, iznos 1.595,70 kuna, Vrutak d.o.o., broj računa 154189/T001/1, iznos 2.542,89 kuna i Lotos trgovina d.o.o., broj računa 229-06-91241, iznos od 1.720,00 kuna što ukupno iznosi 7.071,59 kuna.

 Uvidom u karticu osoba Ministarstva Povjerenstvo je utvrdilo da je dužnosniku Marku Paviću refundiran iznos od 7.071,59 kuna.

 Uvidom u izvadak o promjenama i stanju na transakcijskom računu Povjerenstvo je utvrdilo da je dana 24. srpnja 2020.g. dužnosnik Marko Pavić Ministarstvu vratio iznos od 7.071,59 kuna.

 Uvidom u dokumentaciju dostavljenu od strane Ministarstva dopisom KLASA: 406-01/20-02/4, URBROJ: 538-02-3-3/38-21-4 od 15. travnja 2021.g. utvrđeno je da su protokolarni pokloni u paketima upućenim ministrima i predstavnicima članica Europske unije, Europske komisije i Europskog parlamenta, no iz dostavljene dokumentacije nije razvidno da su se predmetni pokloni odnosili upravo na one poklone kupljenje 13. i 14. srpnja 2020.g. osobnom karticom dužnosnika. Isto tako, iz predmetne dokumentacije nije razvidno jesu li i kome ti predmeti poslani.

Isto tako, iz dostavljene dokumentacije razvidno je da je dužnosnik posjedovao službenu karticu od dana 31. srpnja 2019. godine, te je istu imao na raspolaganju za korištenje do 22. srpnja 2020. godine, kada je službena kartica otkazana i fizički uništena, te vraćena izdavatelju Zagrebačkoj banci d.d.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu odredbi navedenoga Zakona. Uvidom u Registar dužnosnika koji ustrojava i vodi Povjerenstvo utvrđeno je kako Marko Pavić obnaša dužnost zastupnika u Hrvatskom saboru od 22. srpnja 2020.g. kao i da je isti obnašao dužnost ministra u Ministarstvu regionalnog razvoja i fondova Europske unije od 19. srpnja 2019.g. do 21. srpnja 2020.g. Stoga je Marko Pavić, povodom obnašanja navedene dužnosti, obvezan postupati sukladno odredbama ZSSI-a.

Člankom 7. stavkom 1. podstavkom c) ZSSI-a koji određuje zabranjena djelovanja dužnosnika propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Povjerenstvo ističe kako iz dostavljene dokumentacije proizlazi da Ministarstvo nije bilo upoznato za koga su kupljeni darovi i s kojom namjenom kao i da isto nema saznanja o nalogu za kupnju navedenih darova. Isto tako, utvrđeno je da je dužnosnik posjedovao službenu kreditnu karticu kojom je mogao platiti darove za niže rangirane kontaktima u Europskoj komisiji i Europskom parlamentu, no isto nije učinio već je koristeći svoju osobnu karticu te potom tražeći refundaciju troškova za kupnju predmeta s čijom svrhom Ministarstvo nije upoznato počinio zlouporabu posebnih ovlasti, odnosno povredu članka 7. točke c) ZSSI-a.

Slijedom navedenog, Povjerenstvo je donijelo odluku kao u točki I. izreke.

Na temelju članka 42. stavka 1. ZSSI-a, Povjerenstvo dužnosnicima za povredu odredbi članka 7. stavka 1. točke c) ZSSI-a može izreći sankciju opomene, obustave isplate dijela neto mjesečne plaće i javno objavljivanje odluke Povjerenstva. Prilikom odluke o potrebi izricanja te vrste sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika.

Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika kao teže vrste sankcije, Povjerenstvo je u obzir uzelo činjenicu da je povreda članka 7. točke c) ZSSI-a teži oblik povrede toga Zakona.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kn, vodeći računa o težini i posljedicama povrede Zakona.

S obzirom da je dužnosnik navedeni iznos dana 24. srpnja 2020.g. vratio Ministarstvu regionalnog razvoja i fondova Europske unije Povjerenstvo je ocijenilo primjerenim da se za utvrđenu povredu ZSSI-a dužnosniku izrekne sankcija obustave isplate dijela neto mjesečne plaće, u zakonom propisanom iznosu od ukupno 5.000,00 kn, koja će se izvršiti u 5 jednakih uzastopnih mjesečnih obroka, svaki u pojedinačnom mjesečnom iznosu od 1.000,00 kn.

Slijedom navedenog, Povjerenstvo je donijelo odluku kao u točki II. izreke.

 PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Marko Pavić, elektroničkom dostavom
2. Objava na internetskoj stranici Povjerenstva
3. Pismohrana